钦定古今图书集成/方舆汇编/职方典/第1282卷 > 《游同岩记》周子恭
## 钦定古今图书集成/方舆汇编/职方典/第1282卷 > 《游同岩记》周子恭

同岩与层岩相望，俱石桥流水，迥别人世，而同岩尤
“幽邃奥旷，连亘数里许。前一区平夷，如家之有堂，自
后越数十步为一区，又数十步又为一区，如堂之有
室，室之有奥，斜径曲巷，愈探愈奇，莫穷其所止。父老
相传，元季兵变，邑令率其民避乱于斯。前一区为听
政之所，后各区为邑民室家寝处之所。今即其模状，
言或不诬。”予顾同游二三子而告之曰：“桑海变迁，人
事不一。昔以寓乱离，而今以际雍熙；昔以治干戈，而
今以明礼乐。昔之有司，与民同患，刑政号令于斯；今
之有司，与民同乐，言笑歌咏于斯。乱者治之始乎，得
者失之因乎？呜呼！何其变也！虽然，天地不坠，而是岩
亦不坠；造化无穷，是水之流亦无穷；日月不息，而是
岩之昼夜晦明亦不息。又何其常也？其变者，吾不得
而测也；其常者，吾亦不得而悉也。吾与二三子畴昔
言之而不竟者，毋乃其在兹乎？”座中似有悟其旨者，
倚石桥而歌曰：“桥之水兮东逝，影不随兮心不住。桥
之石兮嵯峨，匪我心兮奚不磨。”予亦从而和之，歌曰：
“孰登我堂兮而窥我室，子不我说兮亦不我得。”又歌
曰：“孰窥我室兮而登我堂，我得我说兮，愿言勿忘。”歌
罢而去。